จี้ลดภาษีกระตุ้นเอกชนลงทุน
สถาบันอนาคตไทยฯ แนะลดภาษีเครื่องจักรกระตุ้นเอกชนลงทุน คลังชี้เลิกอัยการศึก ต่างชาติแห่ซื้อหุ้นไทย
4 เม.ย. 2558

สถาบันอนาคตไทยฯ แนะลดภาษีเครื่องจักรกระตุ้นเอกชนลงทุน คลังชี้เลิกอัยการศึก ต่างชาติแห่ซื้อหุ้นไทย
สถาบันอนาคตไทยศึกษา เสนอรัฐบาลให้กระตุ้นการลงทุนภาคเอกชน ด้วยการใช้มาตรการลดหย่อนภาษีเพื่อการลงทุนเพิ่มแบบชั่วคราว ซึ่งนอกจากจะเร่งให้เกิดการลงทุนแล้ว ยังไม่เป็นภาระการคลังด้วย โดยเสนอให้รัฐอนุญาตให้เอกชนนำค่าใช้จ่ายในการซื้อสินค้าทุน หรือเครื่องจักรมาขอยกเว้นภาษีเงินได้ภายในระยะเวลาที่จำกัด เช่น 2 ปี ซึ่งทำได้ทั้งการอนุญาตให้นำค่าใช้จ่ายเพื่อการลงทุนมาหักจากกำไรได้ตามสัดส่วนในปีที่มีการลงทุน หรือหักเป็นค่าเสื่อมราคาในอัตราเร่ง 
สำหรับมาตรการดังกล่าวมีการใช้ในหลายประเทศ เช่น อังกฤษ ใช้เป็นมาตรการดึงดูดการลงทุน โดยให้บริษัทเอกชนนำค่าสินค้าทุนมาลดหย่อนภาษีได้ 100% แต่ไม่เกิน 24 ล้านบาท มาเลเซียอนุญาตให้เฉพาะบริษัทที่ใช้เทคโนโลยีขั้นสูงหักค่าใช้จ่ายได้ 60% ถ้าอยู่เขตเศรษฐกิจพิเศษลดหย่อนได้ถึง 100% ของค่าใช้จ่าย เป็นเวลา 5 ปี 
ทั้งนี้ การลงทุนภาคเอกชนเป็นตัวขับเคลื่อนเศรษฐกิจที่เหลืออยู่ในขณะนี้ และยังพอมีศักยภาพและผลดีต่อเศรษฐกิจ ต่างจากการกระตุ้นโดยใช้โครงการประชานิยม รวมทั้งมีความเสี่ยงต่ำ เพราะเอกชนอาจไม่ยื่นขอใช้สิทธิ หรือหากขอใช้สิทธิมาก การลงทุนก็จะมากขึ้น รายได้ภาษีก็จะสูงตาม
อย่างไรก็ตาม โดยข้อเท็จจริงสถานการณ์ขณะนี้เอื้อต่อการลงทุนหลายด้าน บริษัทเอกชนขนาดใหญ่สามารถกู้เพื่อลงทุนได้ เพราะมีสถานะการเงินที่แข็งแกร่ง สภาพคล่องในระบบธนาคารพาณิชย์มีสูง อัตราดอกเบี้ยต่ำ และต้นทุนนำเข้าต่ำลงจากค่าเงินยูโรและเงินเยนที่อ่อนค่า แต่การลงทุนยังไม่เกิด เพราะภาคธุรกิจอยู่ในช่วงรอ เช่น กลุ่มพลังงานรอความชัดเจนนโยบายภาครัฐ กลุ่มก่อสร้างและขนส่งรอการประมูลโครงสร้างพื้นฐาน กลุ่มค้าปลีกและยานยนต์รอเศรษฐกิจฟื้นตัว เป็นต้น 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงกรณีรัฐบาลนำมาตรา 44 แห่งรัฐธรรมนูญชั่วคราว ปี 2557 มาใช้แทนกฎอัยการศึก ว่า อาจมีบางประเทศไม่เข้าใจการใช้มาตรา 44 ในการบริหารประเทศ ที่ให้อำนาจกับบุคคลคนเดียว เพราะประเทศต่างๆ คุ้นเคยกับการบริหารแบบสถาบันที่มีการคานอำนาจ จึงต้องชี้แจงให้ชัดเจนว่า กฎหมายดังกล่าวจะใช้เพียงชั่วคราวเพื่อแก้ปัญหาความแตกแยกในช่วงเปลี่ยนผ่าน ที่ต้องอาศัยความรวดเร็วและเด็ดขาด แต่ไม่ได้ทำให้กระบวนการอื่นหยุดชะงัก สถาบันหลักยังทำงานตามปกติ ภาคธุรกิจยังค้าขายได้ รวมทั้งมีโรดแมป เงื่อนเวลาที่ชัดเจน ในการก้าวไปสู่ระบบการปกครองที่ยอมรับในระดับสากล มีการคานอำนาจ มีการเลือกตั้ง
แหล่งข่าวจากกระทรวงการคลัง เปิดเผยว่า หลังรัฐบาลประกาศยกเลิกกฎอัยการศึก จะช่วยให้เศรษฐกิจขยายตัวเพิ่มขึ้น เนื่องจากการท่องเที่ยวต่างชาติกลับมาขยายตัวสูง และการจับจ่ายใช้สอยของประชาชน รวมทั้งจะทำให้กองทุนต่างๆ จำนวนมากเข้ามาลงทุนในตลาดหุ้นและตราสารหนี้ของไทยได้ตามปกติ